ትግራይ ናበይ?

**መእተዊ**

ህዝቢ ትግራይ ንብሄራዊ ወጽዓን መንነቱን ክብሩን ንነዊሕ ዓመታት ዝተቃለሰ ህዝቢ እዩ። ኣብ ግዜ ስርዓት ንጉስ ሃይለስላሴ ህዝቢ ትግራይ ኣብ ኣዝዩ ናይ ሕሰም ናብራ ዝነብር ዝነበረ ብመንነቱን ዝተዋረደ፣ ብቁጠባን ትምህርትን ከምተን ካልኦት ብሄራት ኢትዮጵያ ከም ህዝቢ ኣቃልቦ ዘይረኸበ ህዝቢ እዩ ነይሩ።

ስለ’ዚ ጭቆናን ወጽዓን ኣድልዎን እንተሃልዩ፣ ቃልሲ ክህሉ ግድን እዩ። ህዝቢ ትግራይ ብስም ወያነ ዝፍለጥ ኣንጻር ስርዓት ንጉስ ሃይለስላሴ ዝነበረ ካብ መስከረም ክሳብ ጥቅምቲ 1943 ናይ ተቃውሞ ዓመጽ ኣካይዶም። እንተኾነ ንጉስ ሃይለስላሴ ንናይ እንግሊዝ ንጉሳዊ ሓይሊ ኣየር (BRITISH ROYAL AIR FORCE) ብምዕዳም ብነፈርቲ ብምድብዳን ኣሽሓት ሓረስቶት ብምቕታል ነቲ ምንቅስቃስ ከምዝፈሽል ጌርዎ። እዚ ድማ ኣብ ሓንጎልን ስሚዕትን ትግራዎት ዓቢ በሰላ ገዲፉ እዩ።

ምጅማር ብረታዊ ተጋድሎ ትግራይ

ሰውራ ኤርትራ ብ1961 ምስ ተጀመረ ብፍላይ ኣብ ከባቢ 1970 ጽልውኡ ኣብ ልዕሊ ተማሃሮን ሙሁራትን ኢትዮጵያውያን ደሞክራስያዊ ምንቅስቃስ ንክጅምሩ ዓቢ ጽልዋ ፈጢሩ እዩ። በዚ ድማ ብዙሓት ካብቶም ደሞክራስያዊ ምንቅስቃሳት ከበግሱ ጀሚሮም ዝነበሩ ምስ ሰውራ ኤርትራ ርኽክባት ክገብሩ ኪኢሎም እዮም።

ካብቶም ንመጀመርታ ግዜ ካብ ኢትዮጵያውያን ምስ ሰውራ ኤርትራ ርክብ ዝገበሩ ትግራዎት ቀዳሞት እዮም። ብቁጽሪ ዋላ ዉሑዳት ይኹኑ ገለ ኣብ ህዝባዊ ግንባር ተሰሊፎም ኣድላዪ ፖለቲካውን ወተሃደራውን ስልጠናታት ወሲዶም ዳሓር ተጋድሎ ሓርነት ህዝቢ ትግራይ ክምስረት እንከሉ ናብኡ ተጸምቢሮም ነቲ ውድብ መሪሖሞ እዮም። ካልኦት እውን ከም በዓል ተጋድሎ ሓርነት ትግራይም ኢድዩን ዝብሃላ ካብ ሰውራ ኤርትራ ንክብገሳ ሓገዝ ዝሓተታን ምትሕግጋዝ ዝተገብረለንን እየን።

እዘን ጉጅለታት ዝተበገሳሉ ግዜ ካብ 1973-1974 ስርዓት ሃይለስላሴ ብሰንኪ ኣብ ኤርትራ ዘጓንፎ ዝነበረ ወተሃደራዊ ስዕረትን ኣብ ሰሜን ኢትዮጵያ ብፍላይ ኣብ ጠቕላይ ግዝኣት ወሎ ብዙሓት ህዝቢ ዘህለቀ ጥምየት ስለዝተላዕለ ህዝቢ ኢትዮጵያ ኣንጻር ስርዓት ሃይለስላሴ ዓው ኢሉ ተቃውምኡ ከስምዕ ጀሚሩ። ነዚ ክልተ ተርእዮታት ሓደ ምሕያል ሰውራ ኤርትራ ብኻል ሸነኽ ድማ ደሞክራስያውያን ሓይልታት ክንቀሳቀሱ ስለዝጀመሩ ሰራዊት ኢትዮጵያ ድማ ኣብ’ዚ ህዝባዊ ተቃውሞ ክሕወስ ዕድል ረኺቡ። እቲ ሲቪል ዝኾነ ደሞክራስያዊ ሓይሊ ድልዱል ውዳቤ ስለዘይነበሮ ገለ ካብ ወተሃደራዊ መኮንናት ሰራዊት ኢትዮጵያ ነቲ ኩነታት ተጠቂሞም ደርጊ ብዝብል ስያሜ ብ1974 ንስርዓት ሃይለስላሴ ካብ ስልጣኑ ዓልዮም ስልጣን ሒዞም።

ኣብ ከምዚ ኩነታት እተን ሰለስተ ውድባት ናይ ህዝቢ ትግራይ ቀዳማይ ተጋድሎ ሓርነት ህዝቢ ትግራይ (TPLF) ካልኣይ ተጋድሎ ሓርነት ትግራይ (TLF) ሳልሳይ ድማ እቲ ኣብ ግዜ ስርዓት ሃይለስላሴ ከም ኣባል መስፍናዊ ስርዓት ሃይለስላሴ ኣማሓዳሪ ትግራይ ዝነበረ ልዑል መንገሻ ስዩም ድማ ኢድዩ (EDU) ዝብላ ጉጅለታት ኣብ ከባቢ ባድመን ሸራሮን ዝንቀሳቀሱ ዝነበሩ ሓይልታት እዮም። ሰለስትኤን ጉጅለታት ድማ ኣብ’ቲ እዋን ናብተን ዝነበራ ክልተ ውድባት ማለት ተ.ሓ.ኤን ህዝባዊ ሓይልታት ሓርነት ኤርትራን ብምርኻብ ሓገዝን ምትሕብባርን ክግበረለን ሓቲተን።

ተጋድሎ ሓርነት ህዝቢ ትግራይ (ቲፒኤፍ) ዋላ’ኳ ኣብ መጀመርታ ምስ ተ.ሓ.ኤ ርኽክባት እንተገበረ ቀስ ብቀስ ግን ርኽክቡ ምስ ህዝባዊ ግንባር ብምድልዳል ምስ ተ.ሓ.ኤ ቀልጢፉ ኣብ ጎንጺ ኣትዩ። እዚ ውድብ ብስም ሃገራዊ ሓድነት ነተን ክልተ ካልኦት ጉጅለታት ብምዕዳም ኣዳህሊሉ መራሕተን ብምቕንጻል ሓቂቐን ከምዝተረፋ ጌርወን።

ተጋድሎ ሓርነት ህዝቢ ትግራይ ከም ምንቅስቃስ ብ1972 ኣብ ቀጽሪ ኣዲስ ኣበባ ዩኒቨርሲቲ እዩ ተጀሚሩ። ቀጺሉ ግን ብ18 የካቲት 1975 ብ11 ሰባት ኣብ ደደቢት ዝተባህለ ቦታ ብረታዊ ቃልሲ ጀሚሮም። ቀጺሎም ድማ ብ1976 ዕላማታቶም ዘነጽር ማኒፈስቶ ትግራይ ዝብል ኣዋጅ ኣውጺኦም። ኣብ 1979 ድማ ቀዳማይ ውድባዊ ጉባኤ ብምግባር ቃልሶም መቀጸልታ ናይቲ ኣብ 1943 ዝፈሸለ ምንቅስቃስ ወያነ ምኻኖም ብምግላጽ ነፍሶም ከም ካልኣይ ወያነ ብምውሳድ ስም ውድቦም ድማ ናብ ህዝባዊ ወያነ ሓርነት ትግራይ ቀይሮሞ።

ወያነ ዝተበገሰሉ ዕላማ ማለት ኣብ’ቲ ማኒፈስቶ ትግራይ ኣነጺሮሞ ዘለዉ ካብ መሬት ኤርትራን ኢትዮጵያን ሱቡሕ ዝብልዎ መሬት ኣብ ካርትኦም ብምስፋር፣ ንብሄራዊ ማዕርነት ዘይኮነስ ዓባይ ነጻ ትግራይ ክምስርቱ ምዃኖም ብግልጺ ኣስፊሮሞ ኣለዉ።ካብ 1975-1991 ወያነ ምስ ሰውራ ኤርትራ ብሓፈሻ ምስ ህዝባዊ ግንባር ብፍላይ ሓንሳብ ብጎነጽ ሓደ ሓደ ግዜ ድማ ብሓባር ብምስራሕ ብደገፍ ህዝባዊ ግንባር ኣብ ኣራት ኪሎ ቤት መንግስቲ ኣዲስ ኣበባ ክበጽሑ ኪኢሎም።

**ህውሓት ኣብ ስልጣን 1991-2018**

ኢትዮጵያ ካብ 1991-2018 ኣብ ትሕቲ ምምሕዳር ህውሓት እያ ጸኒሓ።እዚ ብህ.ግ.ሓ.ኤ ተደጊፉ ናብ ስልጣን ዝመጸ ሓይሊ ከም ቀዳማይ ኣጀንዳ ዝሓዞ ቁጠባውን ፖለቲካውን ወታሃደራውን ኢትዮጵያ ወኒንካ ብዙሓት ኣገደስቲ መሬት ኢትዮጵያን ኤርትራ ናብ ክልል ትግራይ ምስግጋርን ንኤርትራ ምድኻምን እዩ።

በዚ መሰረት ድሕሪ ናይ ሸውዓተ ዓመታት ሃብቲ ኢትዮጵያ ጓሕጒሖም ኣብ ካዝናታቶም ምስ መልኡ ብኡ ንብኡ ብስም ናይ ዶብ ምስምስ ኣብ ልዕሊ ሃገረ ኤርትራ ብመንገዲ እቲ ስማዊ ፓርላሞኦም ኣብ 1998 ኩናት ኣዊጆም። ኣብ’ዚ ናይ ሰለስተ ዓመት ደማዊ ኩናት ከዕውትዎ ዝመደቡ ስለዘይተሳለጠሎም ምስ መንግስቲ ኣሜርካ ብምትሕብባር መወዳእታ ዘይብሉ ናይ ሓሶት ጠቀነታት ብምፍጣር እገዳ ብምግባር ኤርትራ ብቁጠባ ኣዳኺሞም፣ ህዝባ ፋሕ ብትን ኣቢሎም ልዑላውነት ኤርትራ ነበረ ያ ነበረ ንክኸውን ዘይፋሓርዎ ውዲት ኣይነበረን።

ወያነ ኣብ’ዚ 27 ዓመታት ኣብ ስልጣን ዝጸንሕዎ ኣብ ኤርትራ ጥራሕ ዘይኮነስ ኣብ ሙሉእ ቀርኒ ኣፍሪቃ ዘይምርግጋእ እዮም ሰሪሖም። ኣብ ሶማል ኣብ ህዝቢ ዘውረድዎ ግፍዕን ሶማልያውያን ሓቢሮም ከይነብሩን ዝፈጸምዎ በደል ዘርዝርካ ኣይውዳእን እዩ።

ኣብ ውሽጢ ኢትዮጵያ እንተሪኢናው’ውን ስልጣኖም ንምብሓት እቲ ዝበዝሕ ህዝቢ ኢትዮጵያ ኣንጻሮም ከይልዓል ሓያል ናይ ጸጥታን ስለላን ሰራዊትን ብምውፋር ንኩሉ ተቃውሞታት ብሓይሊ እንዳፈትሑ ማእለያ ዘይብሉ ህዝቢ ኣብ ማእሰርቲ ዝበለየ ተቐቲሉ ዝተቐብረን ጸብጺብካ ዝውዳእ ኣይኮነን።

ወያነ ዋላ’ኳ ኣብ ቁጠባ ኢትዮጵያ ገለ ገለ ኣወንታዊ ለውጥታት እንተገበሩ ዘይተኣደነ ሃብቲ ህዝቢ ኢትዮጵያ ግን ሰሪቆም ኣብ ኢትዮጵያ ዓበይቲ ትካላትን ህንጻታትን፣ ኣብ ወጻኢ ድማ ኣብ ናይ ዓለም ባንክታት ገንዘብ ኣግዒዞምን ንብረት ኣጥርየሙሉን።

ወያነ ከምቲ ንሶም ንብሄራዊ ማዕርነትን ኣድልዎን በደልን ተቃዊሞም ሰውራ ፈጢሮም ዝተዓወቱ፣ ንዝተበገስሉ ዕላማ ኪሒዶም ባዕሎም ብሄራዊ ማዕርነትን ሰብኣዊ መሰላት ዘየኽብሩን ብስርቕን ቅትለትን ዝልለዩ ስለ ዝነበሩ ህዝቢ ኢትዮጵያ ተላዒሉ ብ2018 ካብ ስልጣኖም ኣባሪርዎም።

ወያነ ካብ ማእከላይ መንግስቲ ይተኣለዩ እምበር ኣብ ዝሓለፈ 27 ዓመታት ኩሉ ዝሰረቕዎ ንብረት፣ ብረትን ዕጥቕን ኣብ ትግራይ ኮሚሮሞ ስለዝነበሩ መንግስቲ ኢትዮጵያ ነቶም ብገበንን ስርቅን ቅትለትን ዝሕተቱ ናብ ፍርዲ ንከየቅርቡ ዳግማይ ወተሃደራዊ ሓይሎም እዮም ኣደልዲሎም። ብምስምስ ምርጫ ኣብ ዘየድሊ ምትህልላኽ ምስ ኣተዉ፣ ዓበይቲ ዓድን መራሕቲ ሃይማኖትን ሙሁራትን ኣዴታትን ናብ ዘተን ምርድዳእን ንክኣትዉ ዋላ እንተተለመኑ ሓይሊ ኣሎና ኢሎም ስለዝኣመኑ ንኹሉ ናይ ሰላም ምርጫ ረጊጾም ነቲ ኣብ ትግራይ ዓስኪሩ ዝነበረ ሰራዊት ኢትዮጵያ ደቂሱ እንከሎ ብምቕታልን ብረቱን ኣጽዋሩን ዘሚቶም ውግእ ኣብ ልዕሊ መንግስቲ ኢትዮጵያ ጥራሕ ዘይኮነስ ኣብ ልዕሊ ሃገረ ኤርትራ ከፊቶም።

መንግስቲ ኢትዮጵያን ኤትራን ነዚ ከም’ዚ ዝኣመሰለ ሽበራዊ ወራር ኣብ ቅድሚ ሕጊ ብሓይሊ ከተግብሩ ግድን እዩ ነይሩ። ኣብ መወዳእትኡ ድማ ወያነ ኣብ ውሽጢ 17 መዓልቲ ብወታሃደራዊ ረጽሚ ተሳዒሮምናብ በረኻታት ትግራይ ሃዲሞም። ሕጂ’ውን ካብ ዝሓለፈ ጌጋኦም ከይተማህሩ ህዝቢ መነባብርኡ ብሰላም ከይመርሕ ዝተሸገረ ህዝቢ ረዲአት ከይረክብን ናይ ግብረሽበራ ስራሕ ይሰርሑ ኣለዉ።

**ሕጂ ምርጫ ህዝቢ ትግራይ እንታይ እዩ?**

እዚ ኣብ ዝሓለፈ 27 ዓመት ዝተገብረ ጌጋትት ዋላ’ኳ መርሒነት ወያነ እዩ ዝሕተተሉ እንተተባህለ ህዝቢ ትግራይ ኣብ’ቲ ዝግበር ዝነበረ ጌጋታት ንምዕራዩ ይኹን ኣብ ገበን ተሳታፊ ንከይከውን እንታይ ግደ ነይርዎ? ኣብ ምዕራይ እንተኾይኑ በቲ መራሕቲ ወያነ ሰሰሪቆም ዘምጽእሉ ዝነበረን ንክሰርቁ ዕድል ዝህቦም ዝነበረን ዋላ ሓንቲ ጌጋ ናይ ወያነ ኣይተራእዮምን ንክእርሙ’ውን ኣይፈተኑን።

ኣብ ዝሓለፈ ሰለስተ ዓመታት’ውን መራሕቲ ወያነ ካብ ስልጣኖም ተገሊፎም ናብ መቀለ ምስ ተኣኻኸቡ’ውን እቲ ሉሙድ ጸቢብ ብሄራዊ ኣተሓሳስባ እንዳስረጹ ህዝቢ ኣብ ክንዲ ንሰላም ዝዳሎ ንኩናት ንክዳሎ ጎስጓስ እንዳገበሩ ዓገብ ዝብል ኣይነበረን።

ሕጂ’ውን ወያነ እዚ ኩናት ምስ ጀመሩን ተሳዒሮም ንበረኻ ምስ ወጹን ኣረኣእያ ህዝቢ ደገፍ ነቶም ገበነኛታት መራሕቱ ጌና ኣየቃረጾን። ብፍላይ ኣብ ደገ ዝነብር ትግራዋይ ንሱን ስድራቤቱን ኣብ ጽቡቕ እንዳነበረ ነቲ ወዲ ድኻ ዓዃይ ናብ ኩናት ክኣቱን ብረት ክዓጥቕን ጎስጓስ እንታይ እዩ ትርጉሙ።

ትግራይ ናበይ ኢያ ተብል ዘላ? ምርጫ ህዝቢ ትግራይ እንታይ እዩ? ኣብ’ቲ ኣብ ኢትዮጵያ ተኸፊቱ ዘሎ ደሞክራስያዊ መስርሕ ተሳቲፍካ ምንባር ድዩስ ዋላ ኣብ ቀጻሊ ኩናት ምንባር እዩ። ወይ ድማ ትግራይ ከም ነጻ ሃገር ናይ ምቕጻል ኮይኑ እዚ ንህዝቢ ትግራይ የዋጽኦ ድዩ? እዚ ዓቢ ልቦና ዘድልዮ ሕቶ እዩ። ብፍላይ ሙሁራት ተጋሩ ካብ ጸቢብ ብሄራዊ ኣተሓስባ ወጺኦም ንህዝቦም ዝጠቕም ምኽሪ ክህቡ ይግባእ።

ህዝቢ ትግራይ ክርድኦ ዘለዎ ህዝቢ ትግራይ ኣይተሳዕረን። ዕላማ ህዝቢ ትግራይ ምስ ኩሎም ኣህዛብ ብማዕረ ብፍቕርን ሰላምን ምንባር እዩ። ተሳዒሮም ዘለዉ እቶም ገበነኛታት መራሕቲ እዮም። ወያነ ዋንነት ህዝቢ ትግራይ እዩ። እቲ ሕጂ ክኸውን ዝግብኦ ነቲ ዝሓመመ ኣካሉ ፈዊሱ ብጥዕና ምጉዓዝ ጥርሕ እዩ።

ቃልሲ ታሪኽ ህዝቢ እዩ። ወያነ ድማ ብጀካ እቲ ዲሒሩ ዝተራእዩ ናይ መራሕቱ ጌጋ ታሪኽ ህዝቢ እዩ። ባይቶ ኢትዮጵያ ወያነ ሽብርተኛ ውድብ እዩ ኢሉ ምውሳኑ ቅኑዕ ኣይነበረን። ነቲ ተወሊዑ ዘሎ ሓዊ ንምጥፋእ እቶም ገበነኛታት መራሕቲ ጥራሕ ግብረሽበራውያን ክብሃሉ ኣለዎም። ቃልሲ ወያነ ንብረት ህዝቢ ትግራይ ስለዝኾነ ህዝቢ ብኡሩም መንገዲ ንክቅጽል ገበነኛታት ኣብ ቅድሚ ሕጊ ክቀርቡ ነቲ ኣብ ህዝቢ ዘሎ ስምዒት ኣህዲእካ ናብ ንቡር ምምላስ ኣገዳሲ እዩ።

ግርማይ የማነ

ርያድ 28/06/2021

tzinaat@gmail.com